
Katonai sírkövek Aquincumból Traianus császár uralkodásáig

Az Aquincumból és környékéről származó római kori feliratos kőemlékanyag szisztematikus felgyűjtése (Tituli Aquincenses kötetei) remek lehetőséget kínál a sírkövek további elemzésére. A feliratozás írásképe, valamint az egyes betűk formája, faragási sajátossága koronként változik, pontosabban fogalmazva megfigyelhetők olyan sajátosságok, amelyek egy-egy korszakra jellemzőek, így lehetőség nyílik egy tipokronológia elkészítésére, ami a kisebb felirattöredékek keltezése szempontjából is segítséget jelenthet. Mindezen tulajdonságokat figyelembe véve érdemes a sírkövek összefüggéseikben való újravizsgálata, mind a felirataik epigráfiai, paleográfiai és kőplasztikai jellemzőivel együtt.



